google/wiki40b huggingface dataset:
Küsimused ja Vastused

Küsimused ja Vastused oli EKP Keskkomitee ühiskondlik-poliitiline ajakiri, mis ilmus EKP Keskkomitee ajakirja Eesti Kommunist lisana aastail 1961–1984. Aastatel 1959–1960 ilmus ajakiri kaheksa korda aastas, 1961–1974 üks kord kuus, aastast 1975 kaks korda kuus.
Ajakiri sisaldas propagandaartikleid ja suuremalt jaolt artikleid, mis olid vastusteks lugejate küsimustele väga erinevatel teemadel. Ajakirja toimetuses on töötanud Eesti kirjanikke, nagu Andres Vanapa (1956–1970), Enn Vetemaa (1963–1965), Andres Ehin (1965–1966), Henn-Kaarel Hellat (1968–1975?) jt.
Küsimuste ja Vastuste eellane oli ajakiri Abiks Agitaatorile (1945–1960) ja järglane ajakiri Aja Pulss, mis hakkas ilmuma aastal 1985.
Virgi Jalakas

Virgi Jalakas (10. jaanuar 1929 – 20. mai 2017) oli eesti õpetaja. 
Ta töötas eesti keele ja kirjanduse õpetajana Tallinna 20. Keskkoolis ja ka lektorina Tallinna Pedagoogilises Instituudis.
Töötas ka C.R. Jakobsoni nimelises Viljandi I Keskkoolis.
Deron Williams

Deron Michael Williams (sündinud 26. juunil 1984 Parkesburgis Lääne-Virginias) on USA korvpallur, kes 2011. aasta veebruarist mängib NBA meeskonnas Brooklyn Nets. Varem on ta mänginud klubis Utah Jazz.
Dies irae (muusika)

"Dies irae" [d'i-ees 'iirää] (ladina keeles 'viha päev') on liturgilise muusika žanr, mis võib olla osa reekviemist või ka iseseisev heliteos.
Tõnu Tuvikene

Tõnu Tuvikene (28. juuni 1952 – 13. märts 2010) oli eesti astrofüüsik ja rakendusmatemaatik.
Ta lõpetas aastal 1970 Hugo Treffneri Gümnaasiumi ja aastal 1975 Tartu Ülikooli astrofüüsikuna. Kuni aastani 1988 oli Tartu Observatooriumi insener ja nooremteadur tähtede füüsika uurimisel. Seejärel töötas arvutite alal (Eesti Hariduse ja Teaduse Andmesidevõrgu EENet programmeerijana).
Ta juhatas Tartu Tähetorni astronoomiaringi ning populariseeris astronoomiat ja kosmonautikat. Tal oli oma rubriik Vikerraadio saates "Labor". Ta avaldas artikleid ajakirjades Tehnikamaailm, Horisont, Tarkade Klubi jm, tegi kaastööd ka entsüklopeediale. Ta on umbes saja populaarteadusliku artikli autor.
Tema auks on nimetatud asteroid 11829 Tuvikene, mille avastas Henri Debehogne Belgia Kuninglikust Observatooriumist. Koos Tuvikesega sai mais 2011 omanimelise asteroidi ka kauaaegne Tõravere astronoom Izold Pustõlnik. Tegemist oli Chris Sterkeni algatusega, kellel Debehogne palus avastatud asteroididele nimed panna.
Georg Linno

Georg Linno (23. august 1884 Tartu – 1927) oli Nõukogude Liidu lendur, esimene eestlasest sõjaväelendur ja lendurvaatleja üldse.

Elukäik

Sündis Tartus mõisarentniku peres, lõpetas Tartus gümnaasiumi ning alates 1902. aastast oli sõjaväeteenistuses. 1906. aastal lõpetas Moskvas Aleksei sõjakooli, teenis seejärel sapööriüksustes ning õhusõidu õppepargi ohvitseride klassis. Alates 1909. aastast teenis 1. Ida-Siberi  õhusõidu välipataljonis, 1910. aastast 7. õhusõiduroodus Kiievis.
Alustas õppimist Sevastopoli lennukoolis novembris 1910. Sai 10./23. mail 1911 Sevastoopoli Ohvitseride Õhusõidu kooli lenduri diplomi nr. 16, samal aastal sai ka Gattšina lennukoolist lendurvaatleja diplomi. Määrati Sevastoopoli lennukooli lendurinstruktoriks. 1913. aasta juunis määrati ta  Kiievis asunud 3. lennuroodu lennusalga ülemaks. I Maailmasõja ajal oli ta Sõjaõhulaevastiku Valitsuses, olles lennukite vastuvõtjaks Moskva lennukitehases „Dux” ja Moskva pealennuvälja ülema abiks. 
Veebruaris 1918 oli Moskvas asuva lennuväelao ülem, märtsis määrati Punaarmee õhulaevastiku juhatuse tehnikainspektoriks ning seejärel Tööliste-Talupoegade Punase Õhulaevastiku Peavalitsuse ülema abiks teaduse ja tehnika alal. 1919. aasta juunis määrati õhujõudude peainspektoriks tehnika alal. Juulis 1923 lõpetas kõrgemale juhtkonnale mõeldud sõjalis-akadeemilised kursused, oktoobris 1923 määrati Punase õhulaevastiku varustusala ülemaks. 1925. aasta juunist kuni demobiliseerimiseni aprillis 1926 oli ta Õhulaevastiku peavalitsuse tehnilise komitee ülem. 
NKVD arreteeris Georg Linno  6. märtsil 1927.  Teda süüdistati Sõjaõhujõudude juhatuse kontsessiooniosakonna ülema ametikohal olles korduvas altkäemaksu võtmises ning selle eest kõlbmatute ning ülehinnatud toodete ostmises. Ka olevat ta kodus vastu võtnud Junkersi firma esindajaid ning jaganud neile salajast infot Nõukogude Liidu lennuväe kohta. 9. mail 1927 mõistis OGPU Kolleegium G. Linno surma, otsuse täideviimise aeg ei ole teada.
1978. aasta NSV Liidu meistrivõistlused rahvusvahelises kabes

1978. aasta NSV Liidu meistrivõistlused rahvusvahelises kabes
Sune Sik

Sune Sik, ka Simon Sik ja Suno Syk (ka vanem Sune Sik) oli Rootsi ülik, kuningas Sverker vanema poeg.
Võib-olla oli tema ema üks kahest Sverkeri kuningannast.
Andmed Sune Siki kohta pärinevad Olaus Petri ja Johannes Bureusi tehtud sugupuust. Vaid Olaus Petri väidab, et Sune Sik oli Ingrid Ylva isa. Bureuse tehtud sugupuu-uuringus seda aga pole.
Selle üle, kas Sune Sik oli kuningapoeg, vaieldakse tänaseni. Mõned asjatundjad kahtlevad aga üldse tema olemasolus, väites, et tegemist on ühe teise (hilisema) Sune Sikiga, keda mainitakse 14. sajandi allikates ning kes olevat 13. sajandi lõpus olnud Vreta kloostri rahaline toetaja.
Peeter Särgava

Peeter Särgava (aastani 1935 Peeter Peterson; 8. aprill 1915 Uue-Vändra vald, Pärnumaa – 19. august 2005 Jokkmokk, Rootsi) oli eesti vaimulik.
Ta lõpetas aastal 1932 Jakob Westholmi Gümnaasiumi. Aastatel 1934–1938 õppis ta Tartu Ülikooli usuteaduskonnas. Akadeemiliselt kuulus Eesti Üliõpilaste Seltsi. Prooviaastal oli ta Väike-Maarja ja Laiuse kogudustes. Ordineeriti 6. oktoobril 1940 õpetajaks.
Ta oli aastatel 1940–1944 Tõstamaa Maarja koguduse õpetaja. Aastal 1944 lahkus ta Rootsi. Ta oli aastatel 1944–1945 põgenikelaagrites eestlaste vaimulik. Aastatel 1945–1982 oli ta Rootsi kiriku teenistuses Jokkmokkis (asub Jokkmoki vallas, Norrbotteni läänis). Jäi aastal 1982 emerituuri, elas aastast 1994 Jokkmokkis, kuhu on ka maetud.
Reamees Ryani päästmine

"Reamees Ryani päästmine" (inglise keeles "Saving Private Ryan") on Oscariga pärjatud 1998. aasta sõjafilm, mille lavastas Steven Spielberg. Filmi tegevus areneb Normandia dessantoperatsiooni esimestel päevadel. Ühest perest pärinevast neljast vennast hukkub kolm. Ameerika sõjaväe ülemjuhatus otsustab ainukese ellujäänud venna Ryani tuua koju. Ainuke häda on selles, et Ryani asukoht pole täpselt teada. Teada on vaid see, et ta kuulub 101 õhudessantdiivisi, mis sooritas dessandi Caeni linna juures. Ryanit saadetakse päästma rühm sõdureid.
Filmi muusika kirjutas John Williams.
Kuveit

Kliima

Kuumal aastaajal (maist septembrini) on keskmine temperatuur 30 °C ümber; temperatuur võib tõusta 50 kraadini. Talvekuudel on keskmine temperatuur 13–15 °C, päeval kuni 25 °C, öösel võib langeda alla nulli. Talvel esineb ka veidi sademeid (aastane sademete hulk on 10–220 mm. Veetemperatuur lahes on suvel 30 °C ümber, talvel 20 °C.
Koduleht

Koduleht on asutuse, organisatsiooni, isiku ja teiste eneseesitluse veebisait.
Juho Hänninen

Juho Ville Matias Hänninen (sündinud 25. juulil 1981) on Soome rallisõitja.
Aastal 2005 võitis ta Marko Sallineniga Saaremaa Ralli.
2007. aastal sai tema kaardilugejaks Mikko Markkula, 2013. aastal  Tomi Tuominen ning 2017. aastal Kaj Lindström.
Hänninen sõitis 2014. aastal Hyundai tiimis. 2017. aastal sõitis Toyotaga esimest korda kaasa terve hooaja ning lõpetas kokkuvõttes 9. kohaga. See jäi ühtlasi tema karjääri viimaseks.
Pula

Vaatamisväärsused

Pulas asub hästi säilinud antiikne amfiteater, mida on kujutatud Horvaatia 10-kunase rahatähe tagaküljel.
Käina Martini kogudus

EELK Käina Martini kogudus on luterlik kogudus Käinas, mis kasutab teenistusteks Käina kogudusemaja (Lootuse 4), kuna Käina kirik on ikka veel varemetes, ja Kassari kabelit.
Kogudus kuulub Saarte praostkonda.
Koguduse hooldajaõpetaja on Hüllo-Kristjan Simson, organist Siiri Rüütelmaa, juhatuse esimees Tiina Veem.
Jumalateenistused on igal pühapäeval algusega kell 15.00 Käina kogudusemajas või Kassari kabelis.
Majandusteadlane

Majandusteadlane (ka: ökonomist) on ekspert sotsiaalteadustes majandusküsimustes. Ta võib uurida ja kasutada teooriaid majandusest ja kirjutada majanduspoliitikast. Filosoofilised teooriad keskenduvad makro- või mikroökonoomika, finantsmajandusanalüüsile, kasutades ökonomeetria, finantsmatemaatika, majandusmatemaatika jm mudeleid.
Ülikoolides võtab PhD majanduses õppimine tavaliselt aega kuus aastat. Eestis on õppeaeg 3+2+4 aastat.
Edukamaid majandusteadlasi autasustatakse alates 1968. aastast oktoobrikuus Nobeli auhinnaga majandusteaduses.
Moe vald

Moe vald (saksa keeles Muddis) oli vald Järvamaal Ambla kihelkonnas. Vald eksisteeris 1866–1892 ja siis liideti see vald Lehtse vallaga.
Liāna Langa

Liāna Langa (pärisnimi Liāna Bokša; sündinud 23. veebruaril 1960 Riias) on läti luuletaja ja tõlkija.
Ta on õppinud Läti Ülikooli filoloogiateaduskonnas ning töötanud kirjandusajakirja Latvju Teksti toimetajana. 
Eestis on ta esinenud enne 2013. aasta Tallinna Raamatumessi ka 2010. aastal Prima Vistal.
Kevin Renno

Kevin Renno (sündinud 28. veebruaril 1989) on eesti võitlussportlane. Teda tuntakse ka hüüdnime Kevin "The Pitbull" Renno all.

Hariduskäik

Kevin Renno on lõpetanud Õismäe Humanitaargümnaasiumi.

Karjäär

Renno alustas karjääri kikkpoksi harrastamisega aastatel 2003-2005 Sander Saadi juhendamisel ja 2005. aastast harrastas taipoksi ehk Muay Thai'd Dane Pulberti juhendamisel. 
Aastatel 2007 ja 2009 võitis taipoksi EM-il kuldmedali. Aastal 2010 sai Rahvusvahelise Kikkpoksiliidu (ISKA) MM-il taipoksis kuldmedali ja oriental’i stiilis hõbemedali ning Maailma Kikkpoksiamatööride Liidu (WPKA) MM-il taipoksis kuldmedali.
Aastatel 2003 ja 2007 tuli taipkosis Eesti meistriks.
Aastast 2006 Tallinna Taipoksi Klubi treener ja 2008. aastast Eesti Muay Thai Liidu president. Aastast 2016 Kevin Renno Võitlusspordi Akadeemia juhatuse liige.
Äritegevusega alustas 12 aastat tagasi, olles 20-aastane. 2019 aasta 16. veebruaril korraldas Renno kell 19.00 Tallinna Tondiraba jäähallis Eesti lahtiste võitluskunstide mängude raames võitlusspordigala “The League”, kus toimus kaheksamehe turniir, milles kikkpoksijad Balti- ja Põhjamaadest tulid kokku et võistelda 10 000 euro peale. 
Üritus oli kõikidele suurperedele tasuta vaadatav. Lisaks läks iga ostetud pileti hinna seest läks 1 euro heategevuslikule kampaaniale “Stopp kiusamisele!”, mis on Kevin Renno Võitlusspordi akadeemia  poolt algatatud heategevuslik kampaania, milles osalevad Kevin Renno ise, lauljad Ott Lepland, Artjom Savitski ja Sissi Benita, DJ Andres Puusepp, räppar Dool D ning Tallinna Volikogu esimees Mihhail Kõlvart.
Renno on mitmes koolis kampaaniaga "Stopp kiusamisele!" käinud, kaasa arvatud Õismäe Gümnaasiumis, Pääsküla Gümnaasiumis ja Gaia koolis.

Saavutused

Amatöörtasemel
• ISKA Maailmameister taipoksis 2010
• WPKA Maailmameister Kickpoksis 2010
Profitasemel
• WKA Euroopa Meister taipoksis
• WFCA Baltimaade Meister taipoksis
• WFC Euroopa Meister kickpoksis
• WFC Maailmameister kickpoksis
• WPMF Maailmameister taipoksis
Underberg

Underberg on bitter, mida toodetakse Rheinbergi linnas Saksamaal.

Tootest

Underbergi hakkas 1846. aastal tootma Hubert Underberg-Albrecht. Tootes kasutatakse ürte 43 riigist. Laagerdumine toimub paar kuud Sloveeniast pärit tammevaatides.
Oskar Üpraus

Oskar Üpraus (12. oktoober 1898, Keila – 5. august 1968, Tallinn) oli eesti jalg-, jää- ja pesapallur.
Jalgpallitreeninguid alustas Üpraus 1915. aastal meeskonnas Olümpia. 1921–1932 tuli ta Spordi meeskonnas 6 korda Eesti meistriks jalgpallis (1922 ja 1924 meistrivõistluste edukaim väravakütt) ja 5 korda jääpallis. 1920. aastal osales ta Eesti-Soome maavõistlusel, 25. ja viimast korda võistles Eesti koondises 1927. aasta sügisel Riias. Koondises lõi ta 7 väravat, sealhulgas 1924. aastal neljas järjestikuses mängus. Ta kuulus Eesti koondisse ka 1924. aasta suveolümpiamängudel Pariisis, kus Eesti tuli 17. kohale.
Üpraus tegutses ka jalgpallikohtunikuna. Ta oli 165 cm pikk ja kaalus sportlaskarjääri aegu 67–69 kg.
Viljakusmonitor

Viljakusmonitor on meditsiiniline elektroonikaseade, mis võimaldab jälgida menstruaaltsüklit ning teada saada ovulatsioonide toimumise ajad. Viljakusmonitori kasutatakse abivahendina nii raseduse planeerimisel kui rasedusest hoidumisel praktiseerides viljakusteadlikkuse meetodit.
Viljakusmonitoride kindlusaste on võrreldav hormonaalsete rasestumisvastaste vahendite kindlusastmega rasedusest hoidumisel. Viljakusmonitorid pakuvad efektiivset, ravimivaba rasedusest hoidumise meetodit kõigile naistele kes ei soovi või ei saa kasutada kehasiseseid rasestumisvastaseid vahendeid.
No-Big-Silence

No-Big-Silence (ka No Big Silence, lühendatult NBS) on eesti industrial metal'i ansambel, mis tegutseb alates 1995. aastast.
Aastal 1989 alustas tegevust death metal'i ansambel Aggressor, mis otsustas 1995. aastal vahetada nii stiili kui ka nime, mistõttu saigi alguse industrial metal'it viljelev No-Big-Silence.
1995 alustas No-Big-Silence oma esimese albumi salvestamist ning astus Eestis üles ansambli Motörhead soojendajana. 1996. aastal esines No-Big-Silence Eestis, Lätis ja Ungaris ning 1995 ilmus bändi esikalbum "99". 1999. aastal astus No-Big-Silence soojendajana üles Metallica Eesti-kontserdil ja 2000 anti välja uus album, "Successful, Bitch and Beautiful", samal aastal soojendati ka Iron Maidenit ning järgmisel Rammsteini. 2003. aastal avaldas No-Big-Silence 1996–1999 salvestatud lood internetis albumina "Unreleased".
2004. aastal tegi No-Big-Silence koos Kosmikute ja Peeter Volkonskiga plaadi "Kuidas kuningas Kuu peale kippus" ning järgmisel aastal esineti koos Tiit Kikasega Leigo Järvemuusikafestivalil projektiga "Suurte masinate muusika", mis 2007. aastal avaldati ka DVD-l. 2006. aastal ilmus bändi kolmas album "War in Wonderland" ning 2009. aastal seni viimane album "Starstealer".
Tempo Mööblimaja

Tempo Mööblimaja kuulus Astri Gruppi, mis on Eesti suurim kaubanduskinnisvara arendaja. Keskus on tegutsenud kaubandushoonena alates 1995. aastast. Astri Grupp ostis hoone 2000. aastal ning keskus sai nimeks TEMPO Keskus. 2016. aasta märtsis muudeti keskus TEMPO Mööblimajaks ning sellest sai Ida-Virumaa suurim mööbli- ja sisustuskaubamaja. Tempo Mööblimaja asub Narvas aadressil Tallinna maantee 52. Mööblimaja kaubanduspinda kokku 3500 m2 ning ümber hoone on kokku 100 parkimiskohta.
Soomevere mõis

Soomevere mõis (saksa keeles Sommefer) oli Kuremaa mõisa kõrvalmõis Palamuse kihelkonnas Tartumaal.
Age of Conan: Hyborian Adventures

Ülevaade

2003. aastal alustati massilise mängijatevahelise võrgus mängitava märuli rollimängu "Age of Conan: Hyborian Adventures" arendamist. "Age of Conan: Hyborian Adventures" põhineb Robert E. Howardi lool "Conan the Cimmerian", mille Howard kirjutas 1930-ndate lõpus. Mäng toetab personaalarvuti ja Xbox 360 platvorme. Mängu töötas välja Funcom, kes on teinud ka sellise MMORPG mängu nagu "Anarchy Online" ja põnevusmängu "The Longest Journey". Funcom nimetab oma uut loomet keskmiselt traditsiooniliseks MMORPG-ks ning eelistab kasutada žanrinimetust online action RPG – võrgus mängitav märuli-rollimäng. Põhjenduseks tuuakse välja just see, et mängus puudub traditsiooniline kliki ja hotkey süsteem, vaid kasutatakse uuendusliku täiendatud võimalustega võitlussüsteemi.
Esimesel sisenemisel Hyboria maailma avastate, et mäng on jagatud kaheks tasandiks. Esimese osana on mängijal võimalus valida, kas ta soovib mängida üksi või koos teiste mängijatega. Öösel on mäng nii-öelda üksikmängijale (singelplayer) ja päeval toimub mitmikmäng (multiplayer). Ümberlülitamine ühelt teisele käib onnis magades (koduonn). Terve esimese osa tegevus toimub Tortage'i saarel. Kui mängija jõuab 20. tasemeni, on tal lubatud saarelt lahkuda. Edasi toimub mäng juba teises osas ehk mitme mängijaga osas. Online-maailm lubab tulla dünaamiline, kuna mängijad võivad luua gilde (mängijate kogukondi), vallutada erinevaid alasid ja püstitada ka linnu, mis võivad sattuda aeg-ajalt NPC tüüpi inimeste rünnaku alla.
Algselt pidi Tortage'i osa olema täiel määral ühe-mängija-mäng, kuid selles osas muudeti meelt.
Üheks peamiseks atraktsiooniks "Age of Conani" juures peetakse "Real Combati" süsteemi, mis lubab endisest suuremat mängija kaasamist just võitlusmomentides. Mängija võimuses on suunata oma tegelase lööke kuues suunas. Funcom lubab, et seda süsteemi on lihtne omandada ka kogenumatel vanema põlvkonna MMORPG mänguritel, kes on harjunud kliki-ja-oota võitlussüsteemiga. Uue süsteemi kasutmiseks on vaikimisi määratud mängijale klaviatuuril 5 klahvi: 1, 2, 3, Q ja E. Lisaks on lisatud lahingurivistuse süsteem, mis peaks mängijaid abistama näiteks saduldatud võitluses (mounted combat) ning mis kasutab samuti "Real Combati" süsteemi.
Funcom lubab ka luua mängule sisuosa, mis on mõeldud just kõrgeimal tasemel olevatele mängijatele (nn end game) ning väidetavalt lubatakse mängus kiiremat leveldamise protsessi. Samuti lubas Funcom säilitada graafilise poole, mida Robert E. Howard on kirjeldanud oma raamatus. AoC-le määrati vanusepiiranguks „täiskasvanutele“.
Salt Lake City

Ajalugu

Linna esialgne asula rajati 24. juulil 1847 Brigham Youngi juhitud 1700-liikmelise rühma mormoonide poolt.

Sport

Linna kuulsaim korvpalliklubi Utah Jazz mängib NBA-s.
Nakbah

Nakbah (araabia keeles النكبة an-Nakbah, 'õnnetus, hukatus, katastroof') oli sündmus, mille käigus umbkaudu 711 000 kuni 725 000 Palestiina araablast jättis kodu maha, põgenes või aeti välja oma kodudest tollal Suurbritannia mandaadi all olnud Palestiinas puhkenud kodusõjas 1947.–1948. aastal ja sellele järgnenud Araabia-Iisraeli sõjas 1948.–1949. aastal.
Termini nakbah võttis selles tähenduses esimest korda kasutusele Süüria ajaloolane Constantin Zureiq (قسطنطين زريق‎) oma raamatus Ma'na an-Nakba ("معنى النّكب", "Katastroofi tähendus") 1948. aastal.
Iga aasta 15. mail tähistavad Palestiina araablased selle sündmuse mälestuseks Nakbah' päeva.

Ajalugu

Kodusõda palestiinlaste (araablaste) ja kiiresti kasvanud juudi elanikkonna vahel puhkes, kui ÜRO Peaassamblee tühistas 29. novembril 1947 senise Suurbritannia mandaadi Palestiinas, otsustades asutada seal kaks iseseisvat riiki. Iisraelile määrati 14 100 ruutkilomeetri suurune ala (umbes 56 % Palestiinast), kus elas 498 000 juuti ja 497 000 palestiinlast (araablast); Palestiina riigile määrati 11 100 ruutkilomeetri, kus elas 725 000 palestiinlast ja 10 000 juuti. Jeruusalemmast pidi saama iseseisev rahvusvaheline haldusüksus.
Pärast seda, kui juudid kuulutasid 1948. aasta 14. mail välja Iisraeli riigi, ründasid Transjordaania, Egiptus, Süüria, Liibanon ja Iraak Iisraeli ning kodusõda muutus Araabia-Iisraeli sõjaks. Sõda lõppes Iisraeli võiduga 1949. aasta kevadel ja vaherahulepingute sõlmimisega kõigi nimetatud riikidega. Sõja käigus okupeerisid Iisraeli väed 6700 ruutkilomeetrit Palestiina riigile määratud aladest ning Lääne-Jeruusalemma. Iisraeli territooriumilt või Iisraeli hõivatud palestiinlaste aladelt põgenes sõjategevuse ja sionistliku terrori eest või aeti kodudest välja üle 700 000 palestiinlase.
Rhinoplocephalus

Levila

Neid võib kohata Lääne-Austraalias.
John Carl Girard de Soucanton

John Carl Girard de Soucanton (10. august 1826 Tallinn – 26. november 1896 Kunda) oli Kunda tsemenditehase asutaja.
Talle kuulusid Kunda ja Selja mõis. Ta oli Tallinna bürgermeistri ja kommertsnõuniku Johann Karl Girard de Soucantoni ja tema abikaasa Eleonora Christina Johanna (sündinud von Scheurmann) noorim poeg.

Elu

Gümnaasiumihariduse sai ta Tallinna Toomkoolis (1836–1845), seejärel õppis Tartu Ülikoolis (1845–1846) majandust ning Jenas ja Mecklenburgis põllumajandust (1846–1849). 
1851. aastal sai ta emalt Kunda mõisa, mille oma töö ja hoolsusega muutis üheks eeskujulikumaks mõisaks Eestimaal. 1867. aastast kuulus talle ka Kunda naabermõis Selja.
Venamaa Valitseva Senati määrusega 6. novembrist 1863. aastast sai ta pärandatava Venemaa parunitiitli.
Välisreisidel Saksa- ja Prantsusmaale tutvus ta portlandtsemendi tähtsusega ehituses. See viis teda mõttele oma mõisa maa-alal leiduvat lubjamerglit ja savi portlandtsemendi tootmiseks ära kasutada, mis realiseerus tsemendivabriku aktsiaseltsi rajamisega 1870. aastal. 
John Carl Girard de Soucanton oli kihelkonnakohtunik, meeskohtu assessor ja meeskohtunik (1878–1881), alates 1887. aastast Liivimaa Üldkasuliku ja Ökonoomilise Sotsieteedi auliige, Eestimaa Põllumeeste Seltsi liige, Kalakasvatajate Seltsi liige ja president.
John Carl Girard de Soucanton suri 26. novembril 1896 ootamatult rabandusse.
Laasikse laid

Laasikse laid on Saare maakonnas Muhu vallas Pädaste lahes asuv 1,59 hektari suurune saar (laid). Laiu rannajoone pikkus on 539 meetrit.
Laid on pikliku kujuga ja kaetud rohttaimestikuga. Laid kuulub Väikese väina hoiuala koosseisu ja on looduskaitse all.
Laiu koordinaadid on 58° 32′ N, 23° 17′ E.
Koigu mõis

Koigu mõis (saksa keeles Koik) oli rüütlimõis Urvaste kihelkonnas Võrumaal.
Mõisa omanikud olid Glasenappid ja Derfeldenid.
Barney versioon (film)

Sisu

Barney Panofsky elab oma sõbra Boogiega Roomas. Ta abiellub seal Clara Charnofskyga, kelle mentaalne seisund pole raske lapsepõlve tõttu just korras, ent Clara väidab, et ta on rase ning see on Barney laps. Kuigi hiljem saab Barney teada, et nii see ei ole ja nõuab lahutust. Clara teeb enesetapu ja endast väljas Barney otsustab oma koju, Montréali tagasi lennata.
Barney saab kiiresti tööd ning kohtub oma tulevase naisega. Nende juudi traditsioone järgivas pulmas kohtub Barney Miriam Granti ja armub temasse silmapilkselt. Kui Miriam lahkub jookseb Barney talle järele, ent naine ei soovi temaga elama asuda, tuues ettekäändeks Barney äsjast abielu. Vaatamata sellele saadab Barney Miriamile pidevalt lilli ja kingitusi. Ent kui Barney toob oma vana sõbra, Boogie, võõrutusravilt mõneks päevaks oma suvekottu, kuhu saabub ka tema naine ja leiab nad ühiselt voodist on Barney ülirõõmus. Naine lahkub ja nõustub lahutusega. Ent Barney hakkab kahtlema Boogie teguviisis. Ühises kähmluses, kus mõlemad on purjus, komistab Barney, püstol käes, oma paadisillal ning Boogie kukub vette, saades kuuliga pihta. Barney ei usu, et Boogie uppus ja terve filmi loodab, et Boogie tuleb tagasi. Juhtumit uuriv detektiiv loodab küll Barneylt informatsiooni välja peksta, ent Barney isa Izzy sekkub. Ning kuna politsei ei suuda surnukeha leida jääb uurimine pooleli.
Kui Barney lõplikult senisest naisest lahutab, kutsub ta Miriami välja.